Galizie: in Mai, manifestazion nazionâl pe lenghe
Domenie ai 18 di Mai, a Sant Jacum di Galizie (Santiago de Compostela), si davuelzarà une manifestazion nazionâl pe lenghe galiziane. La iniziative e je stade inmaneade de organizazion “A Mesa pola Normalización Lingüística” che e à sielzût tant che slogan pe manifestazion: pal dirit a vivi par galizian (polo dereito a vivirmos en galego). Cumò A Mesa e je daûr a cjapâ dentri te iniziative ancje altris sogjets, tant che grups politics, organizazions sindacâls, associazions culturâls e aministrazions locâls. La organizazion e à ancje fat savê che la vilie de manifestazion al sarà dât fûr un manifest che al spiegarà lis resons che a son daûr de iniziative e lis domandis che si fasin indenant. A Mesa e denuncie, massime, il cressi dai atacs cuintri dai dirits linguistics dai galizians e i pidiments fats indenant par che no si meti in vore la legjislazion su la lenghe galiziane. In dì di vuê – a disin i dirigjents de organizazion – al è impussibil rivâ a vivi dome doprant il galizian, ancje se il Statût di autonomie lu ricognòs come uniche lenghe naturâl de Galizie.
Font: Galiza Hoxe, 24/03/08
fur_Latn fur_Latn glg_Latn